C 298/3

ET

Teade, millega täiendatakse Poola Vabariigi valitsuse teadet seoses Euroopa Parlamendi ja nõukogu direktiiviga 94/22/EÜ süsivesinike geoloogilise luure, uurimise ja tootmise lubade andmis- ning kasutamistingimuste kohta Lubycza Królewska piirkonnas (2020/C 83/06)

(2020/C 298/03)

Teade seoses nafta- ja maagaasimaardlate geoloogilisteks uuringuteks ning nafta ja maagaasi tootmiseks kontsessioonitaotluste esitamise tähtaja muutmisega ettevõtjate jaoks, kes on huvitatud tegevusest, mille jaoks kontsessioon antakse

Poola Vabariigi valitsus avaldas 13. märtsil 2020 teate seoses Euroopa Parlamendi ja nõukogu direktiiviga 94/22/EÜ süsivesinike geoloogilise luure, uurimise ja tootmise lubade andmis- ning kasutamistingimuste kohta – Kontsessioonitaotluse teade nafta- ja maagaasimaardlate geoloogiliseks luureks ja uurimiseks ning nafta ja maagaasi tootmiseks Lubycza Królewska piirkonnas (2020/C 83/06). Teates on ette nähtud kontsessioonitaotluste esitamise tähtaeg ettevõtjate jaoks, kes on huvitatud tegevusest, mille jaoks kontsessioon antakse, nimelt hiljemalt teate Euroopa Liidu Teatajas avaldamise kuupäevale järgnevast päevast algava 180-päevase ajavahemiku viimasel päeval kell 12.00 (Kesk-Euroopa aja / Kesk-Euroopa suveaja järgi) (st 9. september 2020).

Tervishoiuministri 20. märtsi 2020. aasta määrusega Poola Vabariigis epideemiaolukorra väljakuulutamise kohta (Poola ametlik väljaanne 2020, punkt 491, muudetud) kuulutati Poola Vabariigis välja epideemiaolukord seoses SARS-CoV-2 viiruse nakkusega alates 20. märtsist 2020 kuni järgmise korralduseni.

2. märtsi 2020. aasta õigusakti (milles käsitletakse COVID-19 ja muude nakkushaiguste ning nendega seotud hädaolukordade ennetamise, tõkestamise ja tõrje erikorda) (Poola ametlik väljaanne 2020, punkt 374, muudetud) artikli 15zzr lõike 1 punkt 2 jõustus 31. märtsil 2020. Kõnealuse sätte kohaselt tühistatakse COVID-19-ga seotud epideemiaohu või välja kuulutatud epideemiaolukorra tõttu haldustähtajad, mis haldusõiguses on kehtestatud õigussubjekti õigusi ja kohustusi põhjendava tegevuse teostamiseks, ning lükatakse need eespool nimetatud olukorra kestuse võrra edasi.

14. mai 2020 õigusakti (millega muudetakse mitmeid õigusakte, milles käsitletakse turvavõrgustikku seoses SARS-CoV-2 viiruse levikuga) (Poola ametlik väljaanne 2020, punkt 875, muudetud) artikli 68 lõige 2 jõustus 16. mail 2020. Selle sätte kohaselt on õigussubjekti õigusi ja kohustusi põhjendava tegevuse teostamiseks kehtestatud tähtajad, mis lükati edasi 2. märtsi 2020. aasta õigusakti (milles käsitletakse COVID-19 ja muude nakkushaiguste ning nendega seotud hädaolukordade ennetamise, tõkestamise ja tõrje erikorda) (Poola ametlik väljaanne, punkt 374, muudetud) artikli 15zzr lõike 1 alusel, taas kehtivad alates seitsmendast päevast pärast õigusakti (millega muudetakse mitmeid õigusakte, milles käsitletakse turvavõrgustikku seoses SARS-CoV-2 viiruse levikuga) jõustumise kuupäeva (st pärast 24. maid 2020).

Sellest tulenevalt teatan, et nafta- ja maagaasimaardlate geoloogilisteks uuringuteks ning nafta ja maagaasi tootmiseks Lubycza Królewska piirkonnas kontsessioonitaotluste esitamise tähtaega selliste ettevõtjate jaoks, kes on huvitatud tegevusest, mille jaoks kontsessioon antakse, on pikendatud 1. novembril 2020 kella 12.00-ni (Kesk-Euroopa aja / Kesk-Euroopa suveaja järgi).